Baltrušėlių valsčius

Baltrušėlių valsčius (, nuo 1938 m. Amtsbezirk Grüneichen) – Rytų Prūsijos administracinis teritorinis vienetas, gyvavęs 1874–1945 m. dabartinės Kaliningrado srities rytinėje dalyje. Priklausė Pilkalnio apskričiai. Valsčiaus centras buvo Baltrušėliuose.

Istorija
Suformuotas 1874 m. pagal 1872 m. priimtus „Apskričių nuostatus Prūsijos, Brandenburgo, Pomeranijos, Poznanės, Silezijos ir Saksonijos provincijoms“Vasilijus Safronovas, Valsčius, 2, Mažosios Lietuvos enciklopedija. Nuoroda tikrinta 2024-09-01. iš 15 kaimo bendruomenių ir 2 dvaro apygardų. 1876 m. nuo valsčiaus atskirtas ir perduotas Ragainės apskričiai Kamantų kaimas. 1922 m. Pilkalnio apskrities Smilgių valsčiui perduotas Blumentalio kaimas, o Baltrušėlių valsčiui priskirtas Spulių valsčiaus Mažųjų Meškupių kaimas. 1928 m. prie gretimų kaimų prijungtos abi dvaro apygardos – Drocvaldės ir Nyveidės. 1928–1945 m. valsčių sudarė 14 kaimo bendruomenių: Baltrušėlių, Briedlaukių, Didžiųjų Juodupėnų, Drocvaldės (Girėliškių A), Girėliškių B, Ivenbergo, Mažųjų Juodupėnų, Mažųjų Meškupių, Naujųjų Stonupėnų, Nyveidės (Naujųjų Vingerupių), Orupėnų, Trakininkų, Užgirių ir Žalgirių.Amtsbezirk Grüneichen, Territoriale Veränderungen in Deutschland und deutsch verwalteten Gebieten 1874–1945. Nuoroda tikrinta 2024-09-01.

Valsčius buvo vakarinėje apskrities dalyje, Ragainės, nuo 1922 m. – Tilžės-Ragainės apskrities paribyje. Valsčiumi tekėjo Įsruties intakai Juodupė, Akmenis ir Stonė, pietiniame pakraštyje dunksojo nedidelis Draugupėnų miškas, rytiniame – Drocvaldės miškas. Per valsčių ėjo Tilžės–Gumbinės/Pilkalnio plentas ir Tilžės–Stalupėnų geležinkelis (nutiestas 1893 m.).

1905 m. valsčiuje buvo 1496 gyventojai, iš jų 54 lietuviai (3,6 %). Daugiausia lietuvių gyveno Briedlaukiuose (18 %) ir Girėliškiuose A (14 %). Didžiausios gyvenvietės 1939 m. buvo Baltrušėliai (147 gyv.), Ivenbergas (116 gyv.) ir Naujieji Vingerupiai (113 gyv.).Landkreis Pillkallen , verwaltungsgeschichte.de. Nuoroda tikrinta 2024-09-01.

 Šaltiniai 

Kategorija:Pilkalnio apskrities valsčiai